钦定古今图书集成/方舆汇编/边裔典/第044卷 > 大学衍义补 > 《送陈郎中重使西域》李征
## 钦定古今图书集成/方舆汇编/边裔典/第044卷 > 大学衍义补 > 《送陈郎中重使西域》李征

宝带悬鱼服，雕弧挂马韀。皇恩覃万国，虏气詟诸边。
潮海寒生月，崖城暮锁烟。欲穷西域事，班、范有《遗编》。

二

地势三城远，河源二水分。火山稀好雨，盐泽足愁云。
雕没平沙外，驼鸣绝涧𣸣。凭高时引睇，何以策中原。

三

出塞春乘传，投鞭晚下营。旋风胡马疾，掣电皂雕轻。
浩荡穷源志，迢遥奉使程。支机如得石，持往问君平。

四

行尽伊吾道。胡天气候殊。神僧留白骨。毒草隐元蛛。
近水多行帐。穷荒绝远书。伫看归觐日。《玉勒》控“宛驹

《孔丛子·陈士义篇》：秦王得西戎利刀，以之割玉，如割
木焉，以示东方诸侯。魏王问子顺曰：“古亦有之乎？”对
曰：“周穆王大征西戎，西戎献锟鋘之剑，火浣之布，其
剑长尺有咫，炼钢赤剑，用之切玉如泥焉。是则古亦
有也。”王曰：“火浣之布若何？”对曰：“《周书》火浣布垢必投
诸火，布则火色，垢则灰色，出火振之，皓然，疑乎雪焉。”
王曰：“今何以独无？”对曰：“秦贪而多求，求欲无厌，是故
西戎闭而不致，此以素防绝之也。”然则人主贪欲乃
异物，所以不致，不可不慎也。

《西京杂记》：“武帝时，西域献吉光裘，入水不濡。上时服
此裘以听朝。”

《酉阳杂俎》：“西域书有驴唇书、莲叶书、节分书、大秦书、
驮乘书、牸牛书、树叶书、起尸书、石旋书、覆书、天书、龙
书、鸟书、音书等，有十四种。”

《隋唐嘉话》：贞观中，西域献胡僧，咒术能死生人。太宗
令于飞骑中拣壮勇者试之，如言而死，如言而生。帝
以告太常卿傅奕，奕曰：“此邪法也。臣闻邪不犯正，若
使咒臣，必不得行。”帝召僧咒奕，奕对之，初无所觉。须
臾，胡僧忽自倒，若为所击者，便不复苏。

元刘郁《西使记》：“壬子岁，皇弟旭烈统诸军奉诏西征，
凡六年，拓境几万里。己未正月甲子，常德驰驿西觐，
自和林出兀孙中，西北行二百馀里，地渐高。入站经
瀚海，地极高寒，虽暑酷，雪不消，山石皆松文。西南七
日，过瀚海，行三百里，地渐下，有河阔数里，曰昏水辇，
夏涨，以舟楫济。数日过龙骨河，复西北行，与别失八”
里，南以〈阙〉直近五百里，多汉民，有二麦、黍谷。河西注，
潴为海，约千馀里曰乞则里八寺，多鱼，可食。有碾硙，
亦以水激之。行渐西，有城曰“业瞒。”又西南行，过孛罗
城，所种皆麦稻。山多柏，不能株，络石而长。城居肆囿
间错，上屋窗户皆琉璃。城北有海铁山，风出，往往吹
行人坠海中。西南行二十里，有关曰“铁木儿忏察”，守
关者皆汉民，关径崎岖似栈道。出关至阿里、麻里城，
市井皆流水交贯，有诸果，唯瓜、葡萄、石榴最佳。回纥
与汉民杂居，其俗渐染，颇似中国。又南有赤木儿城，
居民多并、汾人。有兽似虎，毛厚，金色，无文，善伤人。有
虫如蛛毒，中人则烦渴，饮水立死。惟过醉蒲萄酒，吐
则解，有㗜酒。孛罗城迤西，金银铜为钱，有文而无孔。
方至麻阿中，以马纤拖床递铺，负重而行疾，或曰“乞
里乞四”，易马以犬。二月二十四日，过亦堵两山间土
平民伙，沟洫映带，多故垒坏垣，问之，盖契丹故居也。
计其地去和林万五千里而近，有河曰“亦运”流汹汹
东注，土人云“此黄河也。”二十八日，过塔剌寺。三月一
日，过赛蓝城，有浮图，诸回纥祈拜之所。三日过别石
兰，诸回纥贸易如上已节。四日过忽章河，渡船如弓
鞋然。土人云：“河源出南大山，地多产玉，疑为昆仑。”山，
以西多龟蛇行相杂。邮亭客舍，甃如浴室，门户皆以
琉璃饰之。民赋岁止输金钱十文，然贫富有差。八日
过樽思千，城大而民繁，时群花正开，唯梨花、蔷薇、玫
瑰如中国，馀多不能名。城之西所植皆蒲萄、粳、稻，有
麦亦秋种。满地产药十数种，皆中国所无。药物疗疾
甚效。曰“阿只儿”，状如苦参，治马鼠疮，妇人损胎及打
扑内损，用豆许咽之自消。曰“阿息儿”，状如地骨皮，治
妇人产后衣不下。又治金疮脓不出，嚼啐傅疮上，即
出。曰“奴。”〈阙〉撒儿，形似桔梗，治金疮及肠与筋断者，嚼
碎傅之自续，馀不能尽录。十四日，过暗不河，夏不雨，
秋则雨。溉田以水，地多蝗，有飞鸟食之。十九日，过里
丑城，其地有桑枣，征西奥鲁屯驻于此。二十六日，过
马兰城，又过纳商城，草皆苜蓿，藩篱以柏。二十九日，
过殢埽儿城，满山皆盐，如水晶状。近西南六七里新
得国曰“木乃、《奚牛》”，皆驼峰，黑色。地无水，土人隔山岭
凿井，相沿数十里，下通流以溉田。所属山城三百六
十，已而皆下，惟檐寒西一山城名乞都不，孤峰峻绝，
不能矢石。丙辰年，王师至城下，城绝高险，仰视之，帽
为坠。诸道并进，敌大惊，令相大者纳失儿来纳款，已
而兀鲁兀乃算滩出降。算滩，犹国王也，其父领兵别
据山城，令其子取之，七日而陷。金玉宝物甚多，一带
有直银千笏者。其国兵皆刺客，俗见男子壮勇者，以
利诱之，令手刃父兄，然后充兵。醉酒扶入窟室，娱以
音乐美女，纵其欲。数日，复置故处。既醒，问其所见，教
之：“能为刺客，死则享福如此。”因授以经咒日诵，盖使
蛊其心志，死无悔也。令潜使未服之国，必刺其主而
后已。虽〈阙〉人亦然。其《木乃奚》在西域中最为凶悍，威
胁邻国，霸四十馀年。王师既克，诛之无遗类。四月六
日，过讫立儿城，所产蛇皆四跗，长五尺馀，首黑身黄，
皮如鲨鱼，口吐紫艳。过阿剌丁城，祃咱苍儿人被发，
率以红帕勒首，衣青如鬼然。王师自入西域，降者几
三十国。有佛国名“乞石迷西”，在印度西北，盖传释迦
氏衣钵者。其人仪状甚古，如世所绘达摩像。不茹荤
酒，日啖粳一合。所谈皆佛法禅定，至暮方语。丁巳岁，
取报达。国，南北二千里，其王曰“合法里。”其城有东西城，中有大河，西城无壁垒，东城固之以甓，绘其上甚
盛。王师至城下，一交战破，胜兵四十馀万。西城陷，皆
尽屠其民。寻围东城，六日而破，死者以数十万。合法
里以舸走获焉。其国俗富庶，为西域冠。宫殿皆以沉
檀、乌木、《降真》为之，壁皆以黑白玉为之，金珠珍贝不
可胜计。其妃后皆汉人，所产，大珠曰“太岁弹”、兰石、瑟
瑟、金刚钻之类，带有直千金者。其国六百馀年，传四
十主，至合法里而亡。人物颇秀于诸国。所产马名《脱
必察》。合法里不悦，以橙浆和糖为饮。琵琶三十六弦
初合法，里患头痛，医不能治。一伶人作新琵琶七十
二弦，听之立解。土人相传，报达诸王之祖，故诸王皆
臣服。报达之西，马行二十日，有天房，内有天使，神人
之祖葬所也。师名癖颜八儿房中悬铁緪，以手扪之，
心诚可及，不诚者竟不得扪。经文甚多，皆癖颜八儿
所作。辖大城数十，其民富贵。西有密乞儿国，尢富。地
产珠，人夜视有光处志之以灰，翌日发之，有大如枣
者，至报达六千馀里。国西即海，海西有富浪国，妇人
衣冠如世所画菩萨状，男子之服，皆善寝，不去衣，虽
夫妇亦异。处有大鸟，驼蹄苍色，鼓翅而行，高丈馀，食
火，其大如升许。其失罗子国出珍珠，其王名擙思阿
塔卑，云西南海也。采珠，盛以革囊，止露两手，腰緪石
坠入海，手取蚌并泥沙贮于囊中。遇恶虫，以醋噀之
即去。既得蚌满囊撼緪，舟人引出之，往往有死者。印
度国去中国最近，军民一千二百万户。所出细药、大
胡桃、珠宝、乌木、鸡舌宾铁诸物。国中悬大钟，有诉者
击之。司钟者纪其事，及时王官亦纪其名，以防奸欺。
民居以蒲为屋。夏大热，人处水中。己未年七月，兀林
国阿早丁算滩来降。城大小一百二十，民一百七十
万，山产银。黑契丹国名“乞里弯”，王名“忽教马。”《丁算滩》
闻王大贤亦来降。其拔里寺大城狮子雄者鬃尾如
缨，拂伤人，吼则声从腹中出，马闻之怖溺血。狼有鬃
孔。雀如中国画者，惟尾在翅内，每日中振羽。香猫似
土豹，粪溺皆香如麝。鹦鹉多五色风驼，急使乘日可
千里。鹁鸽传日亦千里。珊瑚出西南海，取以铁网，高
有至三尺者。兰赤生西南海山石中，有五色鸭，思价
最高。金刚钻出印度，以肉投大涧底，飞鸟食其肉，粪
中得之。撒八儿出西海中，盖玳瑁之遗精。蛟鱼食之
吐出，年深结成，价如金。其假者即犀牛粪为之也。骨
笃犀，大蛇之角也，解诸毒。龙种马，出西海中，有麟角，
牝马有驹，不敢同牧，被引入海，不复出。皂雕一产三
卵，内一卵生犬，灰色而毛短，随母影而走，所逐禽无
不获者。垄种羊，出西海，以羊脐种土中，溉以水，闻雷
而生，脐系地中，及长惊以木，脐断，便行啮草，至秋可
食，脐内复有种。又一女妇解马语，即知吉凶，甚验。其
怪异等事，不可殚记，往返凡一十四月。《郁款》曰：“西域
之开，始自张骞，其土地山川固在也。然世代浸远，国
号变易，事亦难考。今之所谓瀚海者，即古金山也。印
度即汉身毒也，曰驼鸟者，即安息所产大马爵也。密
昔儿即唐拂菻地也。观其”土产风俗可知已。又《新唐
书》载，拂菻去京师四万里，在西海上，所产珍异之物，
与今日地里正同，盖无疑也。中统四年三月，刘郁记
翦胜野，闻僧宗泐性颇聪慧，太祖爱之，令其养发。发
既成，欲官之，泐固辞乃止。帝尝命往西域求释典，泐
不敢辞，行至外国，道逢一老僧，泐遥拜问之曰：“西域
此去几何？”老僧曰：“汝头白，行不到也。”泐曰：“明天子命
往西域求经，惟老师指教。”僧曰：“毋行，祇自劳尔，为我
致书明主，慎毋发也。”泐受之，归见帝，具道所以。帝发
书视之，乃帝即位时作水陆蘸斋以答神贶，上御制
手书表文也，纸墨如故。帝允之，乃止。

《述异记》：“张骞苜蓿园，今在洛中。”苜蓿，本胡中菜也，张
骞始于西戎得之。

《遁园居士诸寺奇物记》：“静海寺有水陆罗汉像，乃西
域所画，郑和等携至。每夏间张挂，都人士女竞往观
之。”

宝光寺有西域来《贝多婆力叉经》，长可六七寸，广半
之，叶如细猫竹笋壳，而柔腻如芭蕉。梵典言：贝多，出
摩伽陀国。长六七丈，经冬不雕，其叶可写字。贝多婆
力叉，此翻叶树也。经字大如小赤豆，旁行蠕蠕如虫
豸，不识其为何经也。外以二木片夹之，其形如杉，而
纹细致可爱。南都诸寺中，仅有此经而已。记又言：“此
《贝叶经》保护可六七百年。”

《金台纪闻》：尝闻西域人算日月食者，谓日月与地同
大，若地体正掩日轮上，则月为之食。传注家谓月蚀
为暗虚所射者，余未敢信以为然。

《青溪暇笔》：近日一蕃僧自西域来，貌若四十馀，通中
国语，自言六十岁矣，不御饮食，日啖枣栗数枚而已所坐一龛，仅容其身，如欲入定，则命人锁其龛门，加
纸密糊封之。或经月馀，謦欬之声亦绝，人以为化去。
潜听之，但闻掐念珠历历。济川杨景方尝馆于其家，
有叩其术者，则劝人少思少睡少食耳。一切布施皆
不受。曰“吾无用也。”予亲见《雨花台》南回回寺中。此与
希夷一睡数月何异。至见异人。无世无之

《方州杂录》：“先朝西域贡马，高九尺馀，颈与身等，昂举
若凤，京师多有画本。景泰末，西域进白马，高如之，颈
亦类焉。后足胫节间有二距毛，中隐若鳞甲。”段九成
所记松雪翁所图“六蹄，此类也。天顺中，予复见之御
马监坊沙道上，但不受羁馽，不知日行几何也。”造物
奇偏，固有异常，是不可与柳宗元疑《八骏图》为妄者
并论。

《笔记》：“东夷、北狄、南蛮皆不闻有历，而西域独有之。盖
西域诸国，当昆仑之阳，为诸夷中，为得风气之正，故
多异人。若天竺梵学、婆罗门伎术，皆西域出也。”

《洞冥记》：“西域献火龙，高七尺，映日看之，光如聚炬火。
有童子遥见有黄鹄白首鼓翅于帝前，即方朔，著黄
绫单衣，头已斑白。汉朝皆异其神化，而不测其年矣。